SAN FERNANDO CITY, La Union – Iti laksid ti mandatory repatriation nga imbilin ti Department of Foreign Affairs (DFA) kadagiti Pilipino nga adda sadiay Libya ket nagkedked pay laeng a pumanaw dagiti dadduma a kailian sadiay.
Iti pannakiuman ti Bombo Radyo La Union ken ni Mary Antonette Juan, taga-Brgy. Rizal, Gamu, Isabela ken neonatal intensive care unit (NICU) nurse sadiay Imhemad Mogariaf Hospital idiay Ajdabiya City, Libya, naulimek met ti kasasaadda iti nasao a lugar.
Segun kenkuana, namin-adun a daras a nangipatungpal iti repatriation ti DFA ngem agarup awan ti nagawid kadagiti kakaduada a Pilipino iti ospital.
Dagiti Libyans payen ti nangigawid kadakuada nga agawiden gapu ta adayo met iti peggad ken napintas ti trabahoda.
Inyarigna pay ti napasamak a riribuk sadiay Mindanao a no rumsua ket saan nga apektado dagiti taga-Luzon ken Visayas.
Iti agdama ket 33 da a Pilipino a nurse iti pagpapaayanna nga ospital a kanayon nga agsubsubli sadiay no agawidda iti Pilipinas.
Impaganetgetna nga agsakripisioda lattan para kadagiti pamilyada gapu ta naurnos met ti sueldoda ngem iti agawid iti pagilian nga awan met ti masangpetanda a tranaho.
Dinakamat pay ni Mary Antonette nga uray dagiti gagayyemna a nurse idiay Tripoli ket agsiddaw no apay a nalaus unay ti panagdanag dagiti kailian.
Innayonna pay a nabayagen a nakarikep ti international airport sadiay Tripoli nga immunan ken kanayon a bombaen dagiti rebelde ngem aawanen ti agindeg sadiay.
Gapu iti daytoy, pinunasna ti panagdanag dagiti Pilipino nangruna dagiti kabagianna idiay Isabela gapu ta natalged met ti kasasaad dagitoy no sadino ti ayanda iti agdama.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn